Харц язгуурт хазагуудыг Польш эхэндээ татарын эсрэг ашиглаж байсан бол Богдан Хмельницкийн удирдсан Запорожийн хазаг 1648—1654 онд Польшийн эсрэг босч өөртөө засах эрх бүхий гетман ноёлох ёсыг үүсгэжээ. Гетман ноёны газар нутаг Украины төв хэсгийг хамаарч зуу гаран жил оршсон (1649—1764) бөгөөд Украйн улс байх оршил болжээ. Польш, крымын татар (Османы туркээр дэмжүүлсэн), Орос, хазагийн (Оросыг түшсэн) газар нутгийн тэмцэл хурцдан 1657–1686 онд гучин жил байлдсаны дүнд Орос Польш хоёр Украйныг таллан авчээ. 1709 онд хазагийн гетман Иван Мазепа (1639–1709) Шведтэй хамсаж Оростой дайтаад алуулсан ба Оросын хатан хаан 1764 онд гетман тодруулахыг болиулж шууд харьяа болгов. 1772-1795 онд Польшийнх байсан баруун нутгаас Галицыг Австри, бусдыг Орос авсан төдийгүй 1783 онд Крым Орост нэгтгэгдсэн. Шинэ эзэлсэн газарт орос, украйнчууд шилжин суурьшиж Запорож (1770), Кривой Рог (1775), Херсон (1778), Севастополь (1783), Николаев (1789), Одесс (1794), Луганск гээд олон хот үүсч хөгжжээ.